**Brad Knighton** (s. 6. helmikuuta 1985 Hickory, Pohjois-Carolina, Yhdysvallat) on yhdysvaltalainen jalkapalloilija, pelipaikaltaan maalivahti. Hän edustaa Major League Soccerin Vancouver Whitecapsia.

Ura
---

Knighton pelasi yliopistojalkapalloa UNC Wilmingtonin joukkueessa Seahawksissa vuosina 2003–2006. Neljän kauden aikana hän torjui 24 nollapeliä, joka on koulun ennätys, ja hänet valittiin muun muassa Colonial Athletic Association -konferenssin tähdistöjoukkueeseen. Viimeisenä yliopistovuonnaan hän pelasi myös USL Premier Development Leaguen Indiana Invadersissä.

Knightonia ei varattu Major League Socceriin, mutta hän sai maaliskuussa 2007 kehityspelaajasopimuksen New England Revolutionilta vakuutettuaan valmennusjohdon avoimen testijakson aikana. Kahden ensimmäisen kauden ajan hän toimi joukkueen kolmosmaalivahtina ja pelasi vain MLS Reserve Division -reservisarjassa. Heinäkuussa 2008 hänet lainattiin loppukauden ajaksi USL First Divisionin Portland Timbersiin. Knighton teki MLS-debyyttinsä lopulta 28. maaliskuuta 2009 New York Red Bullsia vastaan ja pelasi kauden 2009 aikana yhteensä kuudessa liigaottelussa.

Kaudeksi 2010 Knighton siirtyi MLS:n tulokasjoukkue Philadelphia Unioniin, joka varasi hänet vuoden 2009 MLS Expansion Draft -laajennusvaraustilaisuudessa. Hän aloitti kauden Chris Seitzin varamiehenä, mutta nousi kauden lopulla ykkösmaalivahdiksi. Hän pelasi yhteensä kahdeksassa liigaottelussa, joissa hän piti maalinsa puhtaana kahdesti, ja esiintyi edukseen myös joukkueen kansainvälisissä harjoitusotteluissa. Kauden päätteeksi Union kuitenkin vapautti Knightonin sopimuksestaan ja luopui myös Seitzista.

Kaudeksi 2011 Knighton palasi kotiseudulleen Pohjois-Carolinaan tehtyään sopimuksen North American Soccer Leaguen Carolina RailHawksin kanssa. Carolinassa hän pelasi NASL:n runkosarjan voittaneen joukkueen kaikki ottelut, ja hänet nimettiin liigan Best XI -tähdistöjoukkueen maalivahdiksi. Kaudeksi 2012 Knighton pääsi jälleen MLS-joukkueen kokoonpanoon, kun Carolinasta tuttu valmentaja Martin Rennie hankki hänet Vancouver Whitecapsin riveihin.

Lähteet
-------

1. ↑  UNCW Records University of North Carolina Wilmington Athletics. Viitattu 3.4.2010.
2. ↑  Knighton Becomes First Seahawk In MLS Ranks  26.2.2007. University of North Carolina Wilmington Athletics. Viitattu 3.4.2010.
3. ↑  Indiana Invaders United Soccer Leagues.  Arkistoitu 3.12.2008. Viitattu 3.4.2010. (englanniksi)
4. ↑  Players New England Revolution.  Arkistoitu 17.3.2010. Viitattu 3.4.2010. (englanniksi)
5. 1 2  Knighton chosen by Philly in Expansion Draft  25.11.2009. New England Revolution.  Arkistoitu 20.6.2010. Viitattu 3.4.2010. (englanniksi)
6. ↑  New England Revolution Loans Out Two Players  2.7.2008. New England Revolution.  Arkistoitu 16.7.2011. Viitattu 3.4.2010. (englanniksi)
7. ↑  Union select 10 players in expansion draft  25.11.2009. Major League Soccer. Viitattu 3.4.2010. (englanniksi)[vanhentunut linkki]
8. ↑  Union Waive Goalkeeper Knighton  25.1.2011. Philadelphia Union.  Arkistoitu 31.5.2012. Viitattu 26.1.2011. (englanniksi)
9. ↑  RailHawks Release Roster  4.4.2011. Carolina RailHawks.  Arkistoitu 10.4.2011. Viitattu 4.4.2011. (englanniksi)
10. ↑  NASL Announces 2011 Best XI Team  28.9.2011. North American Soccer League. Viitattu 19.3.2012. (englanniksi)
11. ↑  Knighton returns to MLS to compete for spot in Vancouver  25.1.2012. Major League Soccer. Viitattu 19.3.2012. (englanniksi)[vanhentunut linkki]

Aiheesta muualla
----------------

* Kuvia tai muita tiedostoja aiheesta **Brad Knighton** Wikimedia Commonsissa

* Brad Knightonin esittely Major League Soccerin sivustolla (englanniksi)